Imtella' Settembru 24, 2020 - Aġġornata 25 Ta' Settembru, 2020 8:42am Uffiċjali indipendenti liċenzjati mill-Awtorità tas-Saħħa u s-Sigurtà fuq il-post tax-xogħol, l-OHSA qegħdin jiċċertifikaw li kull skola f'Malta u Għawdex hija konformi mar-regolamenti li tfasslu mill-awtoritajiet tas-saħħa. F'kummenti ma' Television Malta, is-Segretarju Permanenti fil-Ministeru għall-Edukazzjoni, Dr Frank Fabri qal li uffiċjali tal-Awtorità tas-Saħħa u s-Sigurtà qed jawditjaw kull skola biex jiċċertifikaw hiex adattata biex tilqa' fiha l-istudenti, l-għalliema u ħaddiema oħra. Ninsabu hawnhekk fl-iskola sekondarja ta' Ħal Kirkop fejn illum krew ta' TVM seta' josserva l-prattiċi l-ġodda stajna nnutajna fost oħrajn ġew stampati marki mal-art biex jindikaw fejn għandhom jimxu l-istudenti u fejn għandhom jimxu l-għalliema biex jonqos il-kuntatt. Innutajna wkoll din il-kamra tal-iżolazzjoni fejn studenti li juru sintomi se jitpoġġew hawn sakemm jiġu miġbura mill-ġenituri. Il-Kap tal-iskola Sekondarja ta' Ħal Kirkop Adrian Galea, qal li fl-aħħar ġimgħat ħadmu qatigħ biex jilqgħu l-istudenti f'ambjent sigur, skont il-protokolli tas-saħħa maħruġa mill-awtoritajiet tas-saħħa. "Kemm staff u kif ukoll studenti se noħdulhom temperatura jaħslu idejhom bis-sanitizer imbagħad jidħlu l-iskola għandna entraturi differenti kull group se jidħol minn entraturi differenti. Għandna żewġ isolation rooms qgħadna attenti għad-distanza soċjali fil-klassijiet u fl-istaff rooms u fil-break l-istudenti jżommu l-bubble tagħhom għandna 3 areas." Is-Segretarju Permanenti tal-Ministeru tal-Edukazzjoni, Dr Frank Fabri, qal ma' TVM li uffiċjali tal-Awtorità tas-Saħħa u s-Sigurtà qed jawditjaw kull skola biex jiċċertifikaw hix adattata biex tilqa' fiha l-istudenti, l-għalliema u ħaddiema oħra. "Ix-xogħol issa fil-final tiegħu bħalissa qed jidħlu r-risk assessors indipendenti mal-OHSA qed jittestjaw jekk dak li kien mistenni jsir f'kull skola sarx. Wara li sar ix-xogħol fl-iskejjel kollha tagħna bdew deħlin ir-risk assessors li kollha huma liċenzjati mill-Awtorità tas-saħħa u s-Sigurtà fuq il-post tax-xogħol l-OHSA u qegħdin jaraw jekk il-miżuri li kellhom jittieħdu realmant ittieħdux. Dr Fabri qal li dan l-eżerċizzju se jkun konkluż fi tmiem din il-ġimgħa waqt li stqarr li dan sar biex jassigura li l-iskejjel jadattaw ruħhom għar-realtà ġdida li qed ngħixu fiha minħabba l-pandemija.